钦定古今图书集成/理学汇编/学行典/第300卷
## 钦定古今图书集成/理学汇编/学行典/第300卷

| 钦定古今图书集成 理学汇编 第三百卷 |

| |

钦定古今图书集成理学汇编学行典

第三百卷目录

勇力部纪事二

勇力部杂录

勇力部外编

学行典第三百卷

《宋书刘康祖传》：“康祖世居京口，父虔之，为江夏相。康
祖便弓马，膂力绝人，在闾里不治士业，以浮荡蒱酒
为事。每犯法，为郡县所录，辄越屋逾墙，莫之能禽。夜
入人家，为有司所围守，康祖突围而出，并莫敢追，因
夜还京口，半夜便至。明旦，守门诣府州要职，俄而建
康移书录之，府州执事者并证康祖其夕在京口，遂”
见无恙。前后屡被纠劾，太祖以勋臣子，每原贷之。
《南齐书王敬则传》：敬则母为女巫，生敬则而胞衣紫
色，谓人曰：“此儿有鼓角相。”敬则年长，两腋下生乳，各
长数寸，梦骑五色狮子，年二十馀，善拍张，补刀戟左
右。景和使敬则跳刀，高与白虎幢等，如此五六接，无
不中。

《周盘龙传》：“盘龙子奉叔单马率二百馀人陷阵，虏万
馀骑张左右翼围绕之，一骑走还，报奉叔已没。盘龙
方食，弃著驰马，奋槊直奔。虏素畏盘龙骁名，即时披
靡。时奉叔已大杀虏，得出在外，盘龙不知，乃冲东击
西，奔南突北，贼众莫敢当。奉叔见其父久不出，复跃
马入阵，父子两匹骑，萦搅数万人，虏众大败，盘龙父
子，由是名播北国。形甚羸讷，而临军勇果，诸将莫逮。”
《桓康传》：“康勇果骁悍。宋大明中，随太祖为军容，从世
祖在赣县。泰始初，世祖起义，为郡所絷，众皆散。康装
担一头贮穆后，一头贮文惠太子，及竟陵王子良，自
负置山中，与门客萧欣祖、杨瑑之、皋分喜、潜三奴、向
思奴四十馀人相结，破郡狱，出世祖。”郡。追兵急，康等
死战，破之。随世祖起义，摧坚陷阵，膂力绝人，所经村
邑，恣行暴害。江南人畏之，以其名“怖小儿”，画其形以
辟疟，无不立愈。

《陈书程灵洗传》：“灵洗字元涤，新安海宁人也。少以勇
力闻，步行日二百馀里，便骑善游。”

《黄法𣰰传》：法𣰰，字仲昭，巴山新建人也。少劲捷，有胆
力，步行日三百里，距跃三丈。

《司马申传》：申为镇西外兵记室参军。及侯景寇郢州，
申随都督王僧辩据巴陵，每进筹策，皆见行用。僧辩
叹曰：“此生要鞬汗马，或非所长，若使抚众守城，必有
奇绩。”僧辩之讨陆讷也，申在军中，于是贼众奄至，左
右披靡。申躬蔽僧辩，蒙楯而前。会裴之横救至，贼乃
退。僧辩顾申而笑曰：“仁者必有勇，岂虚言哉。”

《萧摩诃传》：摩诃有勇力。太建五年，众军北伐，摩诃随
都督吴明彻济江攻秦郡。时齐遣大将尉破胡等率
众十万来援，其前队有苍头犀角大力之号，皆身长
八尺，膂力绝伦，其锋甚锐。又有西域胡，妙于弓矢，弦
无虚发，众军尤惮之。及将战，明彻谓摩诃曰：“若殪此
胡，则彼军夺气，君有关张之名，可斩颜良矣。”摩诃曰：
“愿示其形状，当为公取之。”明彻乃召降人有识胡者，
云胡著绛衣，桦皮装弓，两端骨弭。明彻遣人觇伺，知
胡在阵，乃自酌酒以饮摩诃。摩诃饮讫，驰马冲齐军。
胡挺身出阵前十馀步，彀弓未发，摩诃遥掷铣鋧，正
中其额，应手而仆。齐军大力十馀人出战，摩诃又斩
之，于是齐军退走。

《南史晋安王子懋传》：“子懋好读书，甚骁果，能反手于
背，弯五斛弓，当世莫有能者。”

《羊侃传》：“侃字祖忻，泰山梁父人。身长七尺八寸。初为
尚书郎，以力闻。魏帝常谓曰：‘郎官谓卿为虎，岂羊质
虎皮乎？试作虎状’。侃因伏，以手抉殿没指。魏帝壮之，
赐以珠剑。大通三年至建邺，授徐州刺史。时少府奏
新造两刃槊成，长二丈四尺，围一尺三寸。帝因赐侃
河南国紫骝，令试之。侃执槊上马，左右击刺，特尽其”
妙，观者登树。帝曰：“此树必为侍中折矣。”俄而果折，因
号此槊为“折树。”槊制《武宴诗》三十韵示侃，侃即席上
应诏，帝览曰：“吾闻仁者有勇，今见勇者有仁，可谓邹
鲁遗风，英贤不绝。”后以疾卒，赠侍中、护军将军。侃少
雄勇，膂力绝人，所用弓至二十石，马上用六石弓。尝
于兖州尧庙蹋壁，直上至五寻，横行得七迹，泗桥有
数石人，长八尺，大十围，侃执以相击，悉皆破碎。
《周文育传》：文育年十一，能反复游水中数里，跳高六
尺，与群儿聚戏，众莫能及。

《魏书来大千传》：“大千骁果，善骑射，迁中散。至于朝贺
之日，大千常著御铠，盘马殿前，朝臣莫不嗟叹。常从
太宗猎，见虎在高岩上，大千持槊直前剌之，应手而
死，太宗嘉其勇壮《伊馛传》：“馛，代人也。少而勇健，走及奔马，善射多力，曳
牛却行。”

《傅永传》：“永字修期，清河人也。幼随叔父洪仲与张幸，
自青州入国。寻复南奔。有气干，拳勇过人，能手执鞍
桥，倒立驰骋。”

永子叔伟，九岁为州主簿。及长，膂力过人，弯弓三百
斤，左右驰射，又能立马上与人角骋。见者以为得永
之武而不得永之文也。

《乙瑰传》：“瑰，代人也。其先世统部落。世祖时，瑰父匹知
慕国威化，遣瑰入贡，世祖因留之。瑰便弓马，善骑射，
手格猛兽，膂力过人，数从征伐，甚见信待，尚上谷公
主。”

《杨大眼传》：大眼少有胆气，跳走如飞。高祖南伐，令尚
书李冲典选征官，大眼往求焉，冲不许，大眼曰：“尚书
不见知，听下官出一技。”便出长绳三丈许，系髻而走，
绳直如矢，马驰不及，见者莫不惊叹。冲曰：“自千载以
来，未有逸材若此者也。”遂用为军主。大眼顾谓同寮
曰：“吾之今日，所谓蛟龙得水之秋，自此一举，终不复
与诸君齐列矣。”所经战陈，莫不勇冠六军。大眼妻潘
氏，善骑射，自诣军省大眼至于攻陈，游猎之际，潘氏
戎装，齐镳并驱。及至还营，同坐幕下，对诸寮佐，言笑
自得，指谓人曰：“此潘将军也。”大眼冲突坚陈，莫不摧
拉，淮、泗、荆、沔之间，童儿啼者恐之，云“杨大眼至”，无不
立止。王肃弟子秉之初归国也，谓大眼曰：“在南闻君
之名，以为眼如车轮。”及见乃不异人。大眼曰：“旗鼓相
望，瞋目奋发，足使君目不能视，何必大如车轮？”
《尔朱兆传》：兆，荣从子也。少骁猛，善骑射，手格猛虎，𫏋
捷过人。数从荣游猎，至于穷岩绝涧，人所不能升降
者，兆先之。荣以此特加赏爱，任为爪牙。荣会送台使，
见二鹿，乃命兆前，止授二箭，曰：“可取此鹿供今食也。”
遂停马构火以待之。俄然兆获其一，荣欲矜夸，使人
责兆曰：“何不尽取？”杖之五十。

《北齐书高干传》：干弟昂，幼稚时便有壮气，长而胆力
过人，姿体雄异。其父为求严师，令加捶挞。昂不尊师
训，专事驰骋。每言：“男儿当横行天下，自取富贵，谁能
端坐读书作老博士也。”父尝谓人曰：“此儿不灭吾族，
当大吾门。”

《綦连猛传》：“猛为中外府帐内都督，梁使来聘，云有武
艺。求访北人，欲与相角。世宗遣猛就馆接之，双带两
鞬，左右驰射，兼共试力，挽强弓，梁人引弓两张，力皆
三石，猛遂并取四张，叠而挽之过度，梁人嗟服之。”
《周书达奚武传》：“武子震，字猛略，少骁勇，便骑射，走及
奔马，膂力过人。大统初，起家员外散骑常侍。太祖尝
于”渭北校猎，时有兔过太祖前，震与诸将竞射之，马
倒而坠，震足不倾踬，因步走射之，一发中兔，顾马才
起，遂回身腾上。太祖喜曰：“非此父不生此子。”

《杨忠传》：忠尝从太祖狩于龙门，忠独当一猛兽，左挟
其腰，右拔其舌，太祖壮之，北台谓猛兽为“揜于”，因以
字之。

《田弘传》：“弘每临阵，摧锋直前，身被一百馀箭，破骨者
九，马被十槊，朝廷壮之。”

《北史薛孤延传》：延少骁果，从神武起兵，以功累加仪
同三司。从西征至蒲津。及窦泰失利，神武班师，延后
殿，且战且行，一日斫折十五刀。神武尝阅马于北牧，
道逢暴雨，大雷震地，火烧浮图，神武令延观之，延案
槊直前，大呼绕浮图走，火遂灭。延还，须及马𩯣尾皆
焦，神武叹其勇决，曰：“延乃能与霹雳辟。”

《李贤传》：“贤弟远，幼有器局，尝与群儿为战斗戏，指麾
便有军阵之法。郡守见而异之，召使更戏，群儿散走，
远持杖叱之，复为向阵，意气雄壮，殆甚于前。郡守曰：
‘此小儿必为将帅，非常人也’。及长，从周文战于芒山，
远独整所部为殿，授都督义州弘农等二十一郡诸
军事。尝猎于莎栅，见石于丛薄中以为伏兔，射之，镞”
入寸馀。视之乃石。《周文》闻而异之。赐《书》曰：“昔李将军
亲有此事。公今复尔。可谓世载其德矣。”

《权武传》：“武少果劲，勇力绝人，能重甲上马，尝倒投于
井，未及泉，复跃而出。其拳捷如此。频以军功增邑。”
《隋书麦铁杖传》：“铁杖骁勇有膂力，日行五百里，走及
奔马。陈大建中，结聚为群盗，广州刺史俘之以献，没
为官户，配执御伞。每罢朝后，行百馀里，夜至南徐州，
逾城而入，行光火劫，盗旦还及时，仍又执伞，如此者
十”馀度，物主识之，州以状奏。朝士见铁杖每旦恒在，
不之信也。后数告变，尚书蔡征曰：“此可验耳。”于仗下
时购以百金，求人送诏书与南徐州刺史。铁杖出应
募，赍敕而往。明旦及奏事，帝曰：“信然，为盗明矣。惜其
勇捷。”诫而释之。

《沈光传》：“光少骁捷，善戏马，为天下之最。初建禅定寺，
其中幡竿高十馀丈，适遇绳绝，非人力所及，诸僧患
之。光见而谓僧曰：‘可持绳来，当相为上耳’。”诸僧惊喜，
因取而与之。光以口衔索，拍竿而上，直至龙头。系绳
毕，手足皆放，透空而下，以掌拒地，倒行数十步。观者骇悦，莫不叹异，时人号为“肉飞仙。”

《崔弘度传》：弘度膂力过人，仪貌魁岸，须面甚伟，性严
酷，年十七，周大冢宰宇文护引为亲信，累转大都督。
时护子中山公训为蒲州刺史，令弘度从焉。尝与训
登楼，至上层，去地四五丈，俯临之，训曰：“可畏也。”弘度
曰：“此何足畏。”欻然掷下，至地无损。训大奇之。后以战
功授仪同，从平齐，进上开府，邺县公。

《唐书窦建德传》：“建德材力绝人，盗夜劫其家，建德立
户下，盗入，击三人死，馀不敢进，请其尸。建德曰：‘可投
绳系取之’。”盗投绳，建德乃自縻，使盗曳出，跃起捉刀
复杀数人。由是益知名。

《尉迟敬德传》：敬德善避槊，每单骑入贼，虽群刺之不
能伤。又能夺取贼槊，还刺之，齐王元吉使去刃与之
校，敬德请王加刃而独去之，卒不能中。帝尝问：夺槊
与避槊孰难，对曰：“夺槊难。”试使与齐王戏，少选王三
失槊。遂大愧服。

《程知节传》：“知节事李密，王世充与密战，知节以内骑
营北邙，单雄信以外骑营偃师。世充袭雄信，密遣知
节及裴行俨助之。行俨中流矢坠马，知节驰救之，杀
数人，军辟易，乃抱行俨重骑驰追兵以槊撞之，知节
折其槊，斩追者，乃免。”

《丘和传》：“和子行恭，有勇，善骑射。从讨王世充，战邙山，
太宗欲察贼虚实，与数十骑冲出阵后，多所杀伤，而
限长堤与诸骑相失。唯行恭从贼骑追及，流矢著太
宗马，行恭回射之，发无虚镞，贼不敢前，遂下拔箭，以
己马进，太宗步执长刀，大呼导之，斩数人，突阵而还。
贞观中，诏斲石为人马，象拔箭状，立昭陵阙前，以旌”
武功

《李正己传》：正己以军候从讨史朝义，时回纥恃功横，
诸军莫敢抗，正己欲以气折之，与大酋角逐，众士皆
墙立观，约曰：“后者批之。”既逐而先，正己批其颊，回纥
矢液流离，众军哄然笑，酋大惭，自是沮惮不敢暴。
《南霁云传》：霁云，魏州顿丘人，李廷望以为先锋，遣至
睢阳，与张巡计事，巡厚加礼。始被围，筑台募万死一
生者，数日无敢应。俄有喑呜而来者，乃霁云也，巡对
泣下。霁云善骑射，见贼百步内乃发，无不应弦毙。
雷万春事巡为偏将。令狐潮围雍丘，万春立城上与
潮语，伏弩发六矢著面，万春不动。潮疑刻木人，谍得
其实，乃大惊。

《李晟传》：晟世以武力仕，身长六尺。年十八，往事河西
王忠嗣，从击吐蕃，悍酋乘城，杀伤士甚众，忠嗣怒，募
射者，晟挟一矢殪之，三军讙奋，忠嗣抚其背曰：“万人
敌也。”

《王难得传》：“难得健于武，工骑射。天宝初，为河源军使。
吐蕃赞普子郎支都者，恃趫敏，乘名马，宝钿鞍，略阵
挑战，甚闲暇，无敢校者。难得怒，挟矛駷马驰，支都不
暇斗，直斩其首。元宗壮其果，召见，令殿前乘马挟矛
作刺贼状，大悦，赐锦袍金带。累授金吾将军。从哥舒
翰击吐蕃，至积石，虏吐谷浑王子悉弄参及悉颊藏”
而还，得收五桥，拔树惇城。进白水军，使收九曲，加特
进。肃宗在灵武，军赏乏，难得上家赀助军，试卫尉卿。
俄领兴平军及凤翔兵马使，收京师。方战，麾下士失
马，难得驰救，矢著眉，披肤鄣目，乃拔箭断肤，殊死前
斗，血蔑面不已，帝嘉之。

《辛谠传》：“谠终岭南节度使。方谠之少耕于野，有牛斗，
众畏奔践。谠直前两持其角，牛不能动，久而引触，竟
折其角。里人骇异，屠牛以饭谠。然谠癯短，才及中人，
后贵力亦少衰云。”

《胡证传》：证膂力绝人。晋公裴度未显时，羸服私饮，为
武士所窘。证闻，突入坐客上，引觥三釂，客皆失色。因
取铁灯檠，摘枝叶，㧰合其跗，横膝上，谓客曰：“我欲为
酒令饮，不釂者以此击之。”众唯唯。证一饮辄数升，次
授客，客流离盘杓不能尽。证欲击之，诸恶少叩头请
去，证悉驱出，故时人称其侠。

《李白传》：“裴旻尝与幽州都督孙佺北伐，为奚所围。旻
舞刀立马上，矢四集，皆迎刀而断，奚大惊引去。”
《宋之问传》：“之问父令文，富文辞，且工书，有力绝人，世
称三绝。”都下有牛善触，人莫敢婴，令文直往拔取角，
折其颈杀之。既之问以文章起，其弟之悌以𫏋勇闻。
之愻精草隶，世谓皆得父一绝。

《浑瑊传》：“瑊年十一，善骑射，随父释之防秋，朔方节度
使张齐丘戏曰：‘与乳媪俱来耶’？”是岁立跳荡功。后二
年，从破贺鲁部，拔石堡城、龙驹岛，其勇常冠军。
《隋唐嘉话》：秦武卫勇力绝人，其所将枪逾越常制。初
从太宗围王世充于洛阳，驰马顿之城下而去，城中
数十人共拔，不能动，叔宝复驰马举之以还。迄今国
家每大陈设，必列于殿廷以旌异之。

《山堂肆考》：“代宗时有梁义者，力能卷铁舒钩。”

《歙州图经》：“太微村在绩溪县西北五里，村有汪节者，
其母避疟于村西福田寺金刚下，因假寐，感而生节。
节有神力，入长安，行到东渭桥，桥边有石狮子，其重千斤。节指而告人曰：‘吾能提此而掷之’。”众不信，节遂
提狮子投之丈馀，众人大骇。后数十人不能动，遂以
赂请节，节又提而致之故地。寻而荐入禁军，补神策
军将。尝对御，俯身负一石碾，置二丈方木于碾上，木
上又置一床，床上坐《龟兹》乐人一部，奏曲终而下无
压重之色。德宗甚宠惜，累有赏赐，虽拔山拽牛之力，
不能过也。

《剧谈录》：会昌中，左军壮士管万敌，富有膂力，扛鼎挟
辀，众所推伏。一日与侪辈会于东市酒肆，忽有麻衣
张盖者直入其座，引觥而饮，旁若无人，万敌振腕瞋
目，略无所惮。同席恃勇之辈，共为推挽，竟不微动，而
观者渐众，乃言曰：“某与管供奉较力，以定强弱，先请
供奉拳某三拳，后乞撘供奉一撘。”遂袒膊抱楼柱而
立。万敌怒其轻己，欲令殒于手下，尽力拳之，如扣木
石。观者咸见楼柱与屋宇俱震，其人略不微动。既而
笑曰：“到某撘供奉矣。”于是奋臂而起，掌大如箕，高及
丈馀，屹屹而下。前后有力之辈，方甚恐栗，知非常人，
众拥万敌谢而去之，俄失所在。万敌寝瘵月馀，力遂
消减。

咸通中，有左军张季弘，勇而多力。尝雨中经胜业坊，
遇泥泞深隘，有村人驱驴负薪而至，适当其道，季弘
怒之，因捉驴四足掷过水渠数步，观者无不惊骇。后
供奉襄州，暮泊商山逆旅。逆旅有老妪谓其子曰：“恶
人将归矣，速令备办茶饭，勿令喧噪。”既而愁愤吁叹，
咸有所惧。季弘问之，媪曰：“有新妇悖恶，制之不可。”季
弘曰：“向来见媪忧，恐有何事？若是新妇，岂不能共语？”
媪曰：“客未知子细，新妇壮勇无敌，众皆畏惧，遂至于
此。”季弘笑曰：“其他则非某所知。若言壮勇，当为主人
除之。”母与子遽叩头曰：“若此，则母子无患矣。虽然，穷
阙当为酬赠。”顷之，邻伍乡社悉来观视。日暮，妇人负
束薪而归，状貌亦无他异。逆旅后囿有盘石，季弘坐
其上，置骡鞭于侧，召而谓曰：“汝是主人新妇，我在长
安城即闻汝倚有气力，不伏承事阿家，岂敢如此？”新
妇拜季弘曰：“乞押衙不草草，容新妇分雪，新妇不敢
不承事阿家，自是大人憎嫌新妇。”其媪在傍谓曰：“汝
勿向客前妄有词理。”新妇因言曰：“只如某年月日如
此事，岂是新妇不是？”每言一事，引手于季弘所坐石
上，以中指画之，随手作痕，深可数寸。季弘汗落神骇，
但言道理不错。阖扉假寐，伺晨而发。及回问之，新妇
已他适矣。

《武昌府志》：“廖忠，宣宗大中间，兄弟纠率精兵，与黄巢
迎战，贼断其首。尤跃马七里山，即今之七里山走马
岭是也。乡人祀之，庙貌俨然。”

《北梦琐言》：乾符中，绵竹王俳优者有巨力。每遇府中
飨军宴客，先呈百戏。王生腰背一船，船中载十二人，
舞《河传》一曲，略无困乏。

《朝野佥载》：“彭博通者，河间人也。身长八尺，曾于讲堂
阶上，临阶而立，取鞋一辆以臂夹，令有力者后拔之，
鞋底中断，博通脚终不移。牛驾车正走，博通倒曳车
尾，却行数十步，横拔车辙，深二尺馀，皆纵横破裂。曾
游瓜埠江，有急风张帆，博通捉尾缆挽之不进。”
《御史台记》：“彭先觉叔祖博通，膂力绝伦，尝于长安与
壮士”魏弘哲、宋令文、冯师本角力，博通坚卧，命三人
夺其枕。三人力极，床脚尽折，而枕不动。观者逾主人
垣墙，屋宇尽坏，名动京师。尝饮会，独持两床降阶，就
月于庭，酒俎之类，略无倾泻。

《五代史周本纪》：太祖郭威尝游于市，市有屠者，常以
勇服其市人。威醉，呼屠者使进，凡割肉，割不如法，叱
之。屠者披其腹示之曰：“尔勇者，能杀我乎？”威即前取
刀刺杀之，一市皆惊。

《王重师传》：太祖攻濮州，已破，濮人积草焚之，梁兵不
得入。是时重师方病金疮，卧帐中，诸将强之，重师遽
起，悉取军中毡毯，沃以水，蒙之火上，率精卒以短兵
突入，梁兵随之皆入，遂取濮州。重师身被八九疮，军
士负之而还。太祖闻之惊曰：“奈何使我得濮州，而失
重师乎？”使医理之，逾月乃愈。

《苌从简传》：从简，陈州人也。《世本》：“屠羊。从简去事晋为
军校，力敌数人，善用槊。庄宗用兵攻城，从简多为梯
头，庄宗爱其勇，以功累迁步军都指挥使。庄宗与梁
军对阵，梁军有执大旗出入阵间者，庄宗登高丘望
见之，叹曰：‘彼猛士，谁能为我取之者。从简因前请往，
庄宗惜之，不许。从简潜率数骑驰入梁军，夺其旗而’”
还，军中皆鼓噪，庄宗壮之，赐与甚厚。从简尝中流矢，
镞入髀骨，命工取之。工无良药，欲凿其骨，人皆以为
不可。从简遽使凿之，工迟疑不忍下，从简叱其“亟凿”，
左右视者，皆若不胜其毒，而从简言笑自若。

《王彦章传》：彦章仕梁为澶州刺史，为人骁勇有力，能
跣足履棘，行百步持一铁枪，骑而驰突，奋疾如飞，而
他人莫举也。军中号“王铁枪。”

《王进传》：“进勇悍，走及奔马，符彦超遣人以赂，招置麾
下。彦超镇安远军，军中有变，遣进驰奏京师。明宗怪其来速，嘉其足力，以隶宁卫指挥。汉高祖为侍卫亲
军指挥使，以进为军校。高祖镇河东，因以之从。每有
急，进驰至京师，往返不过五六日。”

《义儿李存孝传》：“存孝猿臂善射，身被重铠，櫜弓坐槊，
手舞铁檛，出入阵中，以两骑自从，战酣易骑，上下如
飞。”

《五代新说》：周蔡少保祐与齐战，齐人有厚衣长刀者，
直进其十步，一发殪之，后有战，被明光甲，所向无敌。
齐人谓之“铁虎。”

《辽史萧忽古传》：忽古趫捷有力。咸雍初，从招讨使耶
律赵三讨番部之违命者。及请降来介，有能跃驼峰
而上者，以儇捷相诧，赵三问左右，“谁能此”，忽古被重
铠而出，手不及峰，一跃而上，使者大骇，赵三以女妻
之。

《陈昭衮传》：“开泰五年秋大猎，帝射虎，以马驰太速，矢
不及发，虎怒，奋势将犯跸，左右辟易。昭衮舍马，捉虎
两耳骑之，虎骇且逸。上命卫士追射，昭衮大呼止之，
虎虽轶山，昭衮终不堕地，伺便拔佩刀杀之。”

《耶律斡腊传》：“斡腊趫捷有力，善骑射。保宁初，补护卫。
车驾猎颉山，适豪猪伏丛莽，帝射中猪突出，御者托
满舍辔而避，厩人鹤骨翼之，斡腊复射而毙，帝嘉赏。
及猎赤山，适奔鹿奋角突前，路隘不容避。垂犯跸，斡
腊以身当之，鹿触而颠。帝谓曰：‘朕因猎两濒于危，赖
卿以免’。”迁护卫太保。

《宋史李筠传》：“筠，并州太原人，善骑射。后唐秦王从荣
判六军诸卫，募勇士为爪牙。筠操弓矢求见，弓力及
百斤，府中无能挽者。从荣令筠射，引满有馀力，再发
皆中，因以隶麾下。从荣难作，筠骑从至天津桥，射杀
十数人，知事不济，弃马遁去。”

《刘永年传》：“永年为永兴军路总管。契丹遣使来请帝
绘像，选副张昇报使。契丹以未得志，夜取巨石塞驿
门，众皆恐。永年素有力，手掷弃之，契丹惊以为神。”
《牛思进传》：“牛思进者，祁州无极人。少从军，以膂力闻。
尝取强弓絓于耳，以手引之令满。又负墙立，力士二
人，撮其乳曳之，嶷不动，军中咸异之。”

《高琼传》：“琼少勇无赖为盗，事败，将磔于市，暑雨，创溃，
伺守者稍怠，即掣钉而遁，事王审琦。太宗尹京邑，知
其材勇，召置帐下。太宗尝侍宴禁中，甚醉，及退，太祖
送至苑门，时琼与戴兴、王超、李斌、桑赞从琼左手执
靮，右手执镫，太宗乃能乘马。太祖顾琼等壮之，因赐
以控鹤官衣带及器帛，且勗令尽心焉。”

《郭遵传》：“遵用铁杵枪槊共九十斤，其后耕者得其器
于战处。”

《王珪传》：珪，开封人也。少拳勇，善骑射，能用铁杵铁鞭。
年十九隶亲从官，累迁殿前第一班押班，擢礼宾副
使、泾州驻泊都监。康定初，元昊寇镇戎军，珪将三千
骑为策先锋，自瓦亭至师子堡，敌围之数重，珪奋击
披靡，获首级为多。叩镇戎城请益兵，不许，城中惟缒
糗粮予之。师既饱，因语其下曰：“兵法以寡击众必在
暮。我兵少，乘其暮击之，可得志也。”复驰入，有骁将持
白帜植枪以詈曰：“谁敢与吾敌者？”枪直珪胸而伤右
臂，珪左手以杵碎其脑。继又一将复以枪进，珪挟其
枪，以鞭击杀之。一军大惊，遂引去，珪亦以马中箭而
还。

《岳飞传》：“飞生有神力，未冠，挽弓三百斤，弩八石，学射
于周同，尽其术，能左右射。”

飞养子云年十二，从张宪战，多得其力，军中呼曰：“赢
官人。”飞征伐未尝不与，数立奇功。每战以手握两铁
椎，重八十斤，先诸军登城。攻下随州，又攻破邓州。襄、
汉平，功在第一。杨幺平，功亦第一。
《李韬传》：韬，河朔人，有勇力胆气，善用槊，为禁军队长。
周祖征三叛，韬从。时营栅未备，李守贞乘虚来袭，营
中忽见火发，知贼骤至，惶怖失据。客省使阎晋卿率
左右数十人遇韬于月城侧，谓韬曰：“事急矣，城中人
悉被黄纸甲，为火光所照，色俱白，此殊昜辨，奈军士
无斗志何！”韬愤怒曰：“岂有食君禄而不为国致死耶！”
即援槊而进。军中死士十馀辈，随韬犯贼锋。蒲有猛
将跃马持戈拟韬，韬刺之，洞胸而坠，又连杀数十人，
蒲军遂溃，因击，大破之，守贞自是闭垒不敢出。俄骁
将王三铁降，城遂平。韬由此知名。累迁军校，出为赵
州刺史。

《名臣言行录》：客有问迂叟以今世之勇者，叟曰：“有范
景仁，其勇人莫之敌。”客曰：“景仁长五尺，循循如不胜
衣，奚其勇？”叟曰：“何哉？而所谓勇者，而以瞋目裂眦，发
上指冠，力拽九牛，气陵三军者为勇乎？是匹夫之勇
尔，勇于外者也；若景仁，勇于内者也。自唐宣宗以来，
不欲闻人言立嗣，万一有言之者，辄切齿疾之，与倍”
畔无异，而景仁独倡言之十馀章不已，视身与宗族
如鸿毛。后人见景仁无恙而继为之者，则有矣。然景
仁冒不测之渊，无勇能之乎？人之情孰不畏天子？与
执政亲爱之隆者孰若父子？执政欲尊天子之父，而景仁引古义以争之，无勇能之乎？禄与位皆人所贪，
或老且病，前无可冀，犹恋恋不忍舍，况景仁身已通
显，有声望，视公相无跬步之远。以言不行，年六十三，
即拂衣归，终身不复起，无勇者能之乎？

《王德》，善谋，有胆勇方。张遇据池州，刘光世往讨之，以
百馀骑进，为遇所败，公以兵救之得免。追至许州败
之。雄勇无敌，军中号为“王夜叉。”

《闻见近录》：张元，许州人，客于长葛间，以侠自任。县河
有蛟，长数丈，每饮水转桥下，则人为之断行。一日，蛟
方枕大石而饮，元自桥上负大石中，蛟蜿转而死，血
流数里。

《金史宗室列传》：“昂本名奔睹，景祖弟孛黑之孙，斜斡
之子。幼时侍太祖，太祖令数人两两角力。时昂年十
五，太祖顾曰：‘汝能此乎’？对曰：‘有命，敢不勉’。遂连仆六
人。太祖喜曰：‘汝吾宗弟也，自今勿远左右’。居数日，赐
金牌，令佩以侍。年十七，太祖伐辽，谓之曰：‘汝可擐甲
从军矣’。昂遂佩所赐金牌从军。太祖平燕策功，赐甲
第一区。”

《蒲察世杰传》：世杰初在梁王宗弼军中，为人多力，每
与武士角力，赌辄胜之。能以拳击四岁牛，折胁死之。
有粮车陷淖中，七牛挽不能出，世杰手挽出之。宗敏
为东京留守，召置左右。海陵篡位，即立，以为护卫。海
陵谓世杰曰：“汝勇力绝伦，令伐兄弟，有异志者，期以
十日。除之，则有非常之赏，仍尽以各人家产赐汝。”世
杰受诏而不肯为，已过十日，海陵怒，面责之，世杰曰：
“臣自誓不以非道害物，虽死不敢奉诏。”海陵爱其勇，
不之罪也。

《特进挞懒传》：挞懒，宗室子，年十六，事太祖，未尝去左
右。出河店之役，太祖欲亲战，挞懒控其马而止之曰：
“主君何为轻敌，臣请效力。”即挺枪前，手杀七人。已而
枪折，骑士曳而下者九人。太祖壮之曰：“诚得此辈数
十，虽万众不能当也。”

《元史术赤台传》：术赤台有胆略，善骑射，勇冠一时。初，
怯列王可汗之子鲜昆有智勇，诸部畏之。怯列亦、哈
剌哈真沙陀等帅众来侵，兵战不利。近臣忽因答儿
等驰告太祖曰：“事急矣，群下忠勇无逾术赤台者，宜
急遣之拒敌。”从之。术赤台承命，单骑陷阵，射杀鲜昆，
降其大将失列门等，遂并有怯列之地。

《博罗欢传》：“乃颜叛命，博罗欢督五诸侯兵，与乃颜战，
败之。其党塔不带以兵来拒，博罗欢转战二日，身中
三矢，大破之，斩其驸马忽伦。既而其党哈丹复叛，哈
丹游骑猝至，博罗欢从三骑返走，抵绝涧，可二丈许，
追骑垂及，博罗欢策其马，一跃而过，三从骑皆没，人
以为神助云。”

《抄思传》，抄思子别的因，身长七尺馀，肩丰多力，善刀
舞，尤精骑射。时信阳多虎，《别的》因至未久，一日以马
裼置鞍上出猎，命左右燔山，虎出走，别的以裼掷虎，
虎搏裼，据地而吼。别的因旋马视虎，射之，虎立毙。
《玉哇失传》《玉哇失》尝出猎，遇虎于隘，下马搏虎，虎张
吻欲噬之，以手探虎口，抉其舌，拔所佩刀刺而杀之。
帝壮其勇，赏黄金五十两。

《贺胜传》：“胜年十六，入宿卫，世祖甚器重之，出则参乘
舆，入则侍帷幄。帝一日猎还，胜参乘，伶人蒙采毳，作
狮子舞以迎驾舆，象惊奔逸不可制，胜投身当象前，
后至者断靷纵象，乘舆乃安。”

《忙哥撒儿传》：忙哥撒儿祖搠阿，精骑射，帝甚爱之。帝
尝与贼遇，将战，有二飞鹜至，帝命搠阿射之，请曰：“射
其雄乎，抑雌者乎。”帝曰：“雄者。”搠阿一发坠其雄，贼望
见，惊曰：是善射若此，飞鸟且不能逃，况人乎。不战而
去。

《塔塔统阿传》：“统阿子力浑迷失，有膂力。尝猎于野，与
众相失，遇盗三人，欲夺其衣，力浑迷失搏之尽仆，遂
缚以还。帝召见，选力士与之角，无与敌者。帝壮之，赐
金，令备宿卫。”

《小云石海涯传》：“海涯年十二三，膂力绝人，使健儿驱
三恶马疾驰，持槊立而待，马至腾上之，越二而跨三，
运槊生风，观者辟易。”

《刘国杰传》：宋将张世杰盛兵出焦山，国杰与董文炳
左右夹击之，焚其战船，世杰军大溃，追奔圌山，夺黄
鹞船数百艘。帝壮之，诏加怀远大将军，赐号霸都。国
杰行第二，因呼之曰“刘二霸都”，而不名霸都，言勇敢
之士也。

《张禧传》：“禧年十六，从大将阿术鲁南攻徐州、归德，复
从元帅察罕攻寿春、安丰、庐、滁、黄泗诸州，皆有功。禧
素峭直，为主将所忌，诬以他罪，欲寘之法。时王鹗侍
世祖于潜邸，禧密往依之，鹗请左丞阔阔荐禧与其
子弘纲俱入见。岁己未，从世祖南伐，济江与宋兵始
接战，即擒其一将，进攻鄂州，诸军穴城以入，宋树栅
为夹城于内，入战者辄不利，乃命以厚赏募敢死士。”
禧与子弘纲俱应募，由城东南入战，将至城下，帝悯
其父子俱入险地，遣阿里海牙谕禧父子，止一人进战。禧所执枪，中弩矢而折，取弘纲枪以入，破城东南
角，有逗留不进者十馀人立城下，弘纲复夺其枪入，
转战良久，禧身中十八矢，一矢镞贯腹，闷绝复苏，曰：
“得《血竭》饮之，血出可生。”世祖亟命取《血竭》，遣人往疗
之。疮既愈，复从大将纳剌忽与宋兵战于金口李家
洲，皆捷。

《管如德传》：“如德，黄州黄陂县人。父景模，为宋将，以蕲
州降，授淮西宣抚使。如德为江州都统制，至元十二
年，亦以城降。先是如德尝被俘虏，思其父，与同辈七
人间道南驰，为逻者所获，械送于郡。如德伺逻者怠，
即引械击死数十人，各破械脱走，间关万里，达父所。
景模喜曰：‘此真吾儿也’。至是入觐，世祖笑曰：‘是孝于
父者，必忠于我矣’。”一日，授以强弓二，如德以左手兼
握，右手悉引满之。帝曰：“得无伤汝臂乎？后毋复然。”尝
从猎，遇大沟，马不可越，如德即解衣浮渡。帝壮之，由
是称为“拔都。”

《张珪传》：“珪弘范之子，少能挽强命中。尝从其父出林
中，有虎，珪抽矢直前，立洞其喉，一军尽讙。”

《赵匣剌传》：“宋昝万寿运粮至渠江之鹅滩，匣剌邀击
之，斩首五十馀级，宋兵大败，匣剌亦被三创，矢镞中
左肩不出。钦察惜其骁勇，取死囚二人，刲其肩，视骨
节浅深，知可出，即为凿其创，拔镞出之，匣剌神色不
为动。”

《隋世昌传》：“世昌迁武略将军，引兵由黄涴堡入汉江，
破沙洋，攻新城。世昌坎其城而先登，中数矢，伤臂，兜
鍪皆裂，昏眩坠地，少苏复进，遂下新城。明日，丞相伯
颜视所坎城，高一丈五尺馀，论功为上。”

《李庭传》：“庭为益都新军千户，宋襄阳守将吕文焕以
万五千人来攻万山堡，万户张弘范方与接战，庭单
骑横枪入阵，杀二人，枪折倒，持回击一人坠马，庭亦
被二创，复夺后军枪，裹创力战败之。”

《何伯祥传》：“伯祥，易州易县人。幼从军于金，从张柔来
归太祖定河朔，惟保定王子昌，信安张进坚守不下。
子昌，金骁将也，柔命伯祥取之，兵逼其城，子昌出走，
追及之，伯祥执枪驰马，子昌反射之，中手而贯枪。伯
祥拔矢弃枪，策马直前，徒手搏之，擒子昌。进闻之，亦
遁去。”

《张荣传》：“荣字世辉，济南历城人，状貌奇伟。尝从军，为
流矢贯眦，拔之不出，令人以足抵其额而拔之，神色
自若。”

《泾县志》：“胡有庆武孙子饶膂力，轻财任侠。至元庚寅，
同父擒贼有功。初尉婺源，再尉休宁，后任武昌录判，
所在有声。在婺源时，白昼三虎入城，众莫能御，有庆
发三矢咸毙之。贯学士有《射虎行》，末云：‘著鞭掣电马
如洗，血污晓山青不得。山虎已亡路虎存，安得一箭
无踪迹。子德芳，至正间以捕贼功授旌德簿’。”

《武昌府志》：“文忠字甫相，归化里人。身长一丈二尺，勇
技绝人，性耿介，不随世靡。元末立鲫鱼寨以拒乱，总
管秦文郁署为永兴簿。后明太祖战陈友谅于康山，
文忠率所部转饷助军，进秩大夫。”

宋濂《秦士录》：“邓弼字伯翊，身长七尺，双目有紫棱，开
合闪闪如电，能以力雄人。邻牛方斗，不可擘，拳其脊，
折仆地。市门石鼓十人舁弗能举，两手持之行。然好
使酒，怒视人，人见辄避曰：‘狂生不可近，近则必得奇
辱’。一日，独饮娼楼，萧、冯两书生过其下，急牵入共饮。
两生素贱其人，力拒之，弼怒曰：‘君终不我从，必杀君，
亡命走山泽耳，不能忍君苦也’。”两生不得已从之。弼
自据中筵，指左右揖两生坐，呼酒啸歌以为乐。酒酣，
解衣箕踞，拔刀置案上，铿然鸣。两生雅闻其酒狂，欲
起走。弼止之曰：“勿走也！弼亦粗知书，君何至相视如
涕唾？今日非速君饮，欲少吐，胸中不平气耳。四库书
从君问，即不能答，当血是刃。”两生曰：“有是哉！”遽摘《七
经》数十义叩之。弼历举传疏，不遗一言。泰定间，德王
执法西御史台，弼造书数千言，袖谒之，阍卒不为通。
弼曰：“若不闻关中邓伯翊耶？”连击踣数人，声闻于王。
王令隶人捽入，欲鞭之。弼盛气曰：“公奈何不礼壮士？”
王曰：“尔自号壮士，解持矛鼓噪前登坚城乎？”曰：“能。”“百
万军中可刺大将乎？”曰：“能。”“突围溃阵，得保首领乎？”曰：
“能。”王顾左右曰：“姑试之。”问所须，曰：“銕铠良马各一，雌
雄剑二。”王即命给予。阴戒善槊者五十人，驰马出东
门外，然后遣弼往。王自临观空，一府随之。弼至，众槊
并进。弼虎吼而奔，人马辟易五十步，面目亡失。已而
烟尘障天，但见双剑飞舞云雾中，连斫马首堕地，血
涔涔滴。王抚髀驩曰：“‘诚壮士，诚壮士’！命酌酒劳弼，弼
立饮不拜，由是狂名振一时，至比之王铁枪”云。
《明外史常遇春传》：遇春勇力绝人，猿臂善射。初从刘
聚为盗，察聚终无成，率所部壮士归太祖于和阳。太
祖引兵薄牛渚矶，元兵陈于矶上，其下巨舟相次，距
岸且三丈馀，莫能登者。遇春飞舸至太祖麾之“前，遇
春应声奋戈直前，敌接其戈，乘势跃而上，大呼跳荡，
元军披靡。诸将乘之，遂拔采石《见闻录》：“怀远将军侯端，金山卫世袭指挥同知。永乐
十三年，倭船十三猝薄城南，官民出走。端出东门，去
城三里，地名杨家团屯住。单骑至海塘侦之。时潮退，
倭船大不能上，各乘走舸衔尾而进。端望见当先一”
船，有一衣红人，遂策马入水沙，水深浪涌，马鞢护水
不能前，公以佩刀断而弃之，将近一箭，毙其红衣者，
贼即麾旗止其后队，复回大船悉众而上。公料其势
众锐，未可撄其锋，且虑其识放箭时所坐白马，返至
海塘下，适有牧羊者手刲羊血以涂其马，马尽赤，还
驻杨家团，却领军出南门，不量彼己，轻与交战，全军
溃，遂南门入。端在团下，令持束薪伺尽入城，趋至贼
船，悉焚其十三艘。贼据空城，进无所获，退无所归，势
亦窘矣。端遂率众前至东门，门闭不得入，趋南门，亦
不得入。转至西门，吊桥断，祝其马曰：“我命不绝，汝当
努力。不尔，我与若俱死矣！”马炰烋一跃，直过城濠，仓
卒间坠一剑于地。马衔起授公。公既入西门，回顾后
军，无一人继至，与贼巷战数十合，且战且驰，贼众咋
曰：“好将军也！”至卫前，贼以所掠布疋旁午于途，以𦊰
马足，欲生致公。公以一剑挑布，以一剑断之，贼咸仆
地，指天摇手，惊为神人云。又以长钩钩公著左膊，公
不为动，堕甲四片而去。遂出东门，复集散卒与之申
约，奋勇入城，尽歼贼众，无一生还者。公平日以膂力
闻。府治狮大丈许，以腕挈之，行十里馀。又尝驰过坊，
交抱楣上，两股挟马悬之，人尢惊异。南汇地方有虎
伤人，公格杀之，烽堠下。至今人呼其地为“侯公杀虎
墩”云。

《武昌县志》：“魏文伟以武生中正统丁卯乡举，膂力过
人，尝早起行野田，遇虎，以手搏之，虎死后会试场屋
火，文伟右据墙垣，左持同事生，履肩而出，活数十人。
火势迫，迺揖后至者曰：‘吾力止此矣’。以此名闻天下。
仕安丘知县，有流贼掠库金去，文伟单骑挟弹驰赴
之，挥弹中贼左目，再弹中右耳，贼大骇，伏地曰：‘好为
吾送库金还’。”群贼唯命。仍以一骑尾其后。抵县，群贼
请死，曰：“吾何有？”贼奴！各杖三十遣之。御史竟以纵寇
论劾免官。有弟文英，子完，俱乡举。

《太平府志》：邢狗儿，珣仆也。珣守赣，值龙川宸濠之乱，
每履行阵，狗儿以身翼之，轮双刀直前，所向披靡，著
体战袍血渍已遍。珣以文臣，屡著战绩，狗儿力也。珣
卒，狗儿溷迹耕钓间。一日暇，珣妻及诸子命狗儿试
舞刀状，狗儿不可，力强之曰：“刀神物也，不可亵。必欲
试之，则营空室置狗儿其中，固其扄牖，止可从罅隙
间一窥，慎毋以身近也。”如其约，则见刀甫轮，室中火
光迸发，似雪弥空，杳不见人，剑风如吼，久之不息。狗
儿疾呼曰：“速掷鸡二只来！”鸡入乃止。盖刀得血而后
收也。后不知所终，岂所称剑侠者非耶？

《江华县志》：冯国宝者，广东阳山人。身长六尺，力千斤，
应募充千长，守高寨营。隆庆五年，广贼陈龙洲寇岭
东，贼众五千馀人骤至，人皆谓贼众我寡，宜避其锋。
宝曰：“县上待我辈礼至，正以备缓急。今见贼不救，何
面见人？”遂挥双刀入贼阵，梁廷琛等七十馀人继之，
鏖战自辰至酉，凡杀数十人，手斩陈龙田，取其首掷
出，复入阵，飞枪剌龙洲坠马，将前获之。伙贼从旁以
大旗蒙其首，因丛刺之，宝与梁廷琛等十二人皆死，
然贼亦多死伤。官兵乘之，贼大败走，各寨解围。事定，
县官收养其子，请月给米三斗，至二十岁止。知州罗
斗制文，遣官以一羊一豕为祭，乡人咸庙祀之。嗟乎！
宝贱役也，食人之食而死其事，岂非忠义之士耶？彼
为人臣而不知忠所事者，视此亦不汗颜乎？

《东乡县志》：“陈信号仰高，麻溪人。巨首环眼，促项广腰，
虬髯猿臂，勇力兼人。幼时与群儿戏，挝梃格斗，群梃
丛集，信一梃奋呼，群梃悉仆，一儿几毙。父恶之曰：‘他
日必杀人灭吾宗’！乃以篾笼窘之，溺之池渊。季父疾，
救得不死。弱冠从戎，随总戎邓子龙征关白，歼倭首
数十颗，生擒十馀辈。时大师切近贼岛，营垒未定，参”
戎傅良桥方出巡哨，突遇关白，大将穷追，傅公濒危，
信袒臂跃马，横刀直取贼将首落，傅获还营。关白平，
以功授百户。奉调征播，播在万山之间，登高越险，备
极心力。播平，总戎刘𬘩上其功，进秩正千户，世袭饶
州。所随奉命征缅，缅多驯象，马见之辄蹶。信用短刀
潜伏，及象马交驰，炮震伏发，信以利锋中象鼻，象仆。
寇败缅平，凯旋至蜀，见《汉忠武侯名将碑》，不载信名，
奋然曰：“大丈夫同时共事，我独无功可纪耶？”怒气一
推，碑偃而名见，曰：“努力推碑。”陈信还朝，进陞把总，任
建昌。

《合肥县志》：“鲁弘道，合肥人，永乐侍御鲁让六世孙。多
材武，膂力过人。崇祯乙亥春，流贼犯庐，围数匝。时启
北关，贼乘之登陴，守者皆散，弘道挺矛连毙数人，贼
始退。至夕，贼更攻东关，燔其栅，将入，弘道复持矛抵
之，发铳毙贼，关赖以完。府县上其忠勇，题授守备。”
《江宁府志》：“章星文字人龙，溧水廪生，通星纬奇门之
术”，每试辄中，奇不胜书。富膂力，能直行壁上数步。尝游两浙，贼登其舟，星文徒手夺械，擎贼于顶，旋转数
周，掷岸上，群贼惊溃，年七十八。忽一日，别亲友曰：“某
日吾逝矣。”果如期卒。

《无为州志》：“潘明王，旧逸其名，骁果精悍，力敌数百人。
性质朴，喜务农，自能耕稼。尝遇敌，一手举牛，一手将
犁，独力杀败数千众。会寇盗群起，集勇士围结竹子
山，时出入韩家镇，保障乡曲，敌凛不敢犯，称为明王。
今故垒并冢皆在竹子山之麓，土人思之，立祠以祀，
其神亦灵。”

《江宁府志》：“陈忠字南塘，府军卫籍。家贫有胆智，膂力
绝人，能浮江面游百里。尝于神烈山擒两虎，由是知
名。时承平日久，人不知兵，忠独以勇力著，因屡立奇
功。微时补役新江口操，时都督高某新任严刻，每矜
其健儿拳勇，以南军莫与敌也。演武比艺，忠连踣三
人，触都督怒，苛求小过，以军法责治，锁禁营中，欲致”
之死。忠夜断索遁归，渡江至淮扬，投开府李公麾下。
李公以倭警治兵，偶宿关王庙。忠宿别帐，忽梦中示
警，急呼所部巡至庙。倭方于庙前放火，乃拆庙垣救
李公出，即集四路兵与战，斩级七十二。李公始重之，
复于牛王河与倭战，倭以奇兵袭其后，忠曰：“事急矣，
负公渡河。”且战且走，始得脱。李公感之，画《渡河图》，以
纪其勇。后隶胡总制幕下。一日方布阵，倭耀武挑战。
梅林抚髀曰：“得猛将冲之，其锋可挫也。”忠挺然请往。
梅林即以所乘马与之。白铠双刀，直入倭阵。旁如无
人，万贼辟易。

《莘野纂闻》近有二贾过山东者，路迷东西，误入终南
山中，猿啼虎啸，令人惊怪。二贾自意其必死也，望烟
炊而进焉，得草庐，有老妪讶之曰：“尔何来耶？吾儿勇
且武，遇之则死，宜速去。”二贾求哀，老妪不得已而止
之。俄有勇士以铁杖肩二物，前一虎，后一鹿，矫而归，
入其室。老妪语之曰：“‘适有二贾，吾援焉以候，请见之’。
二贾通其姓氏，具告以失路艰辛之状，勇士怜之，遂
出酒肉以为饷，了无害意。翌旦，二贾告行，勇士送之，
及半途而返，且告之曰：‘勿语吾姓名，恐见知也’。”
《圣君初政记》：“尹坚以勇力为直殿将军。外国贡天马，
名撞倒山，奚官近之，辄人立，莫能鞚。上以命坚，坚立
高楼上，使人引马过其下，提沙囊四百斤”压之，乃得
施鞍勒。

《南翁梦录》：清化人黎奉晓，生而魁伟异常，饮食视人
十倍。年十二三，身长七尺，适有外寇侵境，虏掠甚众，
邻里仓皇罔措，奉晓语其父母：“不可随人奔忙，但多
作饭与儿子吃饱一顿。今日杀贼救民，易如反掌。”饭
毕，持一短刀，俗呼为斫刀者。伐木为兵，直冲贼阵，纵
击溃走，尽获邻邑被掠者千馀人而还。赏赐除授，固
辞不受，乞赐田地以自耕食耳。有司议定顷亩，奉晓
曰：“臣以斫刀破贼，愿掷斫刀，所至为界。”许之。掷至十
馀里，悉以与之。后人因此凡赏功田，名之曰斫刀田。
后十馀年，召为先锋，以十馀人击数万馀贼众，封威
远将军。仍在田里，寿终于家。

《已疟编》：“陕西鲁子糸勇力过人，性不喜营产业，日樵
猎为生。有搏虎法，见虎则先伏于地，俟其来即以药
刀刺其喉，虎应手而毙。药刀九曲五尖，取讙举山劫
律草捣汁淬其锋，虎当之则虎毛腐裂，五喉九结无
不破伤。”〈注〉虎有五喉：食喉、水喉、风喉、骨喉、横喉。

《书经》：“大邦畏其力，小邦怀其德。”

“番番良士”，“旅力既愆。”我尚有之，

《诗经》：“羔裘豹饰，孔武有力。”

旅力方刚，经营四方。

《礼记》：“孟冬之月，天子乃命将帅讲武，习射御，角力，
引重鼎，不程其力。”

《汲冢周书》：“五良：一取仁，二取智，三取勇，四取材，五取
艺。”

“寡言以为廉，矫厉以为勇，内恐外夸，亟称其说，以诈
临人。”如此隐于廉勇者也。

《尹文子》：“出群之辩，不可为户说；绝众之勇，不可与征
阵。”

《荀子荣辱》篇：“勇而不见惮者，贪也。”

《韩非子》：“其于勇力之士也，军旅之功无逾赏，邑斗之
勇无赦罪。”

《吕氏春秋》：“民无常勇，亦无常怯。”

“有气则实，实则勇；无气则虚，虚则怯。”怯勇虚实，其由
甚微，不可不知。

《淮南子主术训》：“用众人之力，则无不胜也；千钧之重，
乌获不能举也。众人相一，则百人有馀力矣。是故任
一人之力者，则乌获不足恃。”

《说苑》：“玉折而不挠，阙而不荏者，君子比勇也。”

《新论》：“手提万钧，而后多力见焉；处难践患，而后贞勇
出焉。”

《潜夫论》：“兒宽卖力于都巷”，

《人物志》：“比力而争智者为雄《抱朴子广譬》篇：“淮阴隐勇于跨下，不损其龙跃而虎
视也；应侯韬奇于溺箦，不妨其鸾翔而凤起也。或南
面称孤，或宰总台鼎。故一抑一扬者，轻鸿所以凌虚
也；不屈乍伸者，良才所以俟时也。”

《扪虱新话》：“世之抡将必先程勇，诗书、礼乐似不过儒
生事耳。”

《列子》：“夸娥氏二子负二山，一厝朔东，一厝雍南。自此
冀之南，汉之阴无陇断焉。”

共工氏与颛顼争为帝，怒而触“《不周》之山，折天柱，绝
地维，故天倾西北，日月星辰就焉；地不满东南，故百
川水潦归焉。”

《淮南子·本经训》：“尧之时，十日并出，焦禾稼，杀草木，而
民无所食。猰貐、凿齿、九婴、大风，封豨、修蛇，皆为民害。
尧乃使羿诛凿齿于畴华之野，杀九婴于凶水之上，
缴大风于青丘之泽，上射十日而下，杀猰貐，断修蛇
于洞庭，擒封豨于桑林，万民皆喜